b'\n_START_ARTICLE_\nPakt Ribbentrop-Molotov\n_START_PARAGRAPH_\nPakt Ribbentrop-Molotov (tudi pakt Hitler-Stalin), poimenovan po zunanjih ministrih, je pakt o nenapadanju med nacisti\xc4\x8dno Nem\xc4\x8dijo pod vodstvom Hitlerja in komunisti\xc4\x8dno Sovjetsko zvezo pod vodstvom Stalina, ki so ga podpisali 23. avgusta 1939 v Moskvi. Sporazum o nenapadanju je trajal do Operacije Barbarossa 22. junija 1941, ko je Nem\xc4\x8dija vdrla na ozemlje Sovjetske zveze._NEWLINE_Poleg obljube nenapadanja je desetletni pakt vseboval tudi gospodarsko pogodbo (sovjetsko p\xc5\xa1enico in nafto za industrijo in oro\xc5\xbeje; dopolnilo predhodnega nem\xc5\xa1ko-sovjetskega gospodarskega sporazuma) ter tajno klavzulo, ki je dolo\xc4\x8dalo interesno in vplivno obmo\xc4\x8dje obeh dr\xc5\xbeav v Evropi: ta je bila najprej dolo\xc4\x8dena po severni meji Litve, rekah Narev, Visla in San, kasneje pa je bila spremenjena, tako da je v sovjetsko cono padla tudi Litva, v zameno pa se je razmejitev na Poljskem pomaknila proti vzhodu v korist nacisti\xc4\x8dne Nem\xc4\x8dije. Sporazum je pod krinko vplivnih con predvideval medsebojno podporo obeh dr\xc5\xbeav pri okupaciji ozemelj tujih dr\xc5\xbeav._NEWLINE_Prve znaki propadanja sporazuma so se pokazali aprila 1940, ko je po nem\xc5\xa1kem napadu na Dansko in Norve\xc5\xa1ko Sovjetska zveza junija istega leta napadla Romunijo in poleg Besarabije, ki je po tajni klavzuli spadala v njeno vplivno cono, anektirala tudi severno Bukovino, do katere po sporazumu z nacisti ni bila upravi\xc4\x8dena._NEWLINE_Najve\xc4\x8dji znak nem\xc5\xa1ko-sovjetskega sodelovanja pa je bilo sodelovanje pri napadu na Poljsko leta 1939, ko sta obe dr\xc5\xbeavi napadli medsebojno sosedo, si jo razdelili in priklju\xc4\x8dili. V okviru tega pakta je Sovjetska zveza zasedla in priklju\xc4\x8dila tudi tri baltske dr\xc5\xbeave (Estonijo, Latvijo in Litvo) leta 1940 in istega leta napadla tudi Finsko, ki pa se ji je uspe\xc5\xa1no zoperstavila. V vseh teh posegih so Sovjeti dobili diplomatsko in logisti\xc4\x8dno podporo s strani nacisti\xc4\x8dne Nem\xc4\x8dije._NEWLINE_Obstoj tajne klavzule tega pakta je pri\xc5\xa1el na dan leta 1945 po kapitulaciji Nem\xc4\x8dije, toda Sovjetska zveza je njen obstoj zanikala vse do leta 1988, ko ga je kon\xc4\x8dno priznala. Dokument je postal dostopen \xc5\xa1ele leta 1992.'